Echoskopija

Echoskopija ( 'aidas' + skopeō 'žiūriu') – tyrimo metodas (kitaip dar vadinamas ultragarsiniu tyrimu), ultragarso bangų atspindžio nuo įvairių organų registravimas.

 Echoskopas 
Echoskopavimas atliekamas echoskopu – ultragarsiniu davikliu iš bario titanato arba kitų pjezokristalų, kurie, veikiami elektros srovės, spinduliuoja ultragarso bangas. Per sekundę įrenginys sukuria 300–1000 impulsų ir ultragarso bangų energija nukreipiama į audinį. Susidūrusios su audiniu arba skysčiu, bangos atsispindi ir grįžta į bangų daviklį, paverčiamos el. impulsais ir registruojamos registravimo aparatu (oscilografu).

 Panaudojimas medicinoje 
Taikoma diagnostikoje, siekiant nustatyti organų ar jų dalių struktūrą, būklę, esamas ligas. Iš ultragarso bangų, atsispindėjusių nuo gyvo organizmo, sužinoma apie jo audinių tankį, struktūrą, erdvinę padėtį; jos parodo svetimkūnius, tulžies ir inkstų akmenis, cistas, navikus. Dėl plataus panaudojimo echoskopija taikoma įvairiose medicinos srityse:

 Medicinos sritis  Panaudojimas Kardiologija  Širdies būklės, mechaninės veiklos ir pakitimų stebėjimas, ligų (pvz., miokardo infarkto, endokardito) diagnozė; kraujagyslių ligų nustatymas. Akušerija  Galima stebėti vaisiaus augimą, diagnozuoti apsigimimus: smegenų dangalų pažeidimą, įgimtą širdies ydą, inksto pakitimus, hidrocefaliją (smegenų vandenę) ir kt. Neurologija  Kraujo cirkuliacijos nerviniuose audiniuose stebėjimas. Nervų ligų nustatymas. Urologija  Lytinės ir šlapimo sistemos ligų (pvz., inkstų akmenligės) diagnozei. Traumatologija Potrauminiams pažeidimams vidaus organuose aptikti, nustatyti, ar reikia atlikti sudėtingesnius tyrimus (pvz., arteriografiją, širdies kateterizavimą)

 Poveikis 
Echoskopijai nenaudojami Rentgeno spinduliai, todėl echoskopija nepavojinga, neturi jokių pašalinių reiškinių, tinka tirti nėščiąsias. Echoskopinė procedūra saugi ir vaisiui, ir motinai.

 Privalumai ir trūkumai 
Tyrimo privalumai:

 Veiksmingas tiriant minkštuosius audinius ir organus
 Echoskopijos vaizdai gaunami realiu laiku
 Tai nekenksmingas tyrimas, ultragarso spinduliuotė – ne jonizuojanti
 Greitai atliekama
 Pigu, lyginant su kitais tyrimais (pvz., magnetinio rezonanso tyrimu)

Tyrimo trūkumai:

 Atliekant pilvo organų tyrimą žarnyne negali būti dujų – pro jas prastai skverbiasi ultragarsas
 Echoskopijos rezultatai laibai priklauso nuo gydytojo patirties
 Labai riboti plaučių ir kaulų tyrimai

 Literatūra 
 Medicinos enciklopedija 1; A.Baubinienė, A.Dembinskas, V.Grabauskas, V.Gurauskas, P.Kaltenis, A.Mickis, B.Padegimas, S.Pavilionis, A.Praškevičius, A.Raugalė, E.Razgauskas, J.Tamulaitienė, A.Venckauskas, A.Žiugžda; 1991 m.

 Nuorodos 
 Echoskopija.lt
 Infomed.lt – Echoskopija

Kategorija:Medicinos priemonės